নিজস্ব প্রতিবেদন : রোগী মৃত্যুকে ঘিরে উত্তেজনা ছড়াল পিয়ারলেস হাসপাতালে। মৃত ব্যক্তিকে জীবন্ত দেখিয়ে বিল বাড়ানোর অভিযোগ তুললেন রোগীর আত্মীয়রা। মৃতের নাম স্বপন মণ্ডল। তিনি সোনারপুরের বাসিন্দা। জানা গেছে, বছর ৫৫-র স্বপনবাবু দুর্ঘটনায় আহত হয়ে হাসপাতালে ভর্তি হন। গুরুতর জখম ছিলেন তিনি। ভর্তি হওয়ার পর ১০ তারিখ থেকেই কোমায় চলে যান তিনি। এরপর থেকেই হাসপাতালের আইসিইউ বিভাগে রাখা হয় স্বপনবাবুকে। বৃহস্পতিবার পায়ের অপারেশন করা হয় তাঁর। রাত ১০টা ৪০ মিনিট নাগাদ স্বপনবাবুর মৃত্যু সংবাদ আসে পরিবারের কাছে। এরপরই উত্তপ্ত হয়ে ওঠে পরিস্থিতি। পরিবারের দাবি, দিন-কয়েক আগেই মৃত্যু হয়েছে রোগীর। বিল বাড়ানোর জন্যই এসব করা হয়েছে। হাসপাতাল কর্তৃপক্ষের দাবি, দুর্ঘটনায় খাদ্যনালি ফুটো হয়েগিয়েছিল রোগীর। গুরুতর চোট ছিল ঘাড়েও। সেই কারণেই মৃত্যু হয়েছে রোগীর। পরিবারের অভিযোগ, ছয় দিনে ৪ লক্ষ টাকা বিল করেছে হাসপাতাল। তারমধ্যে কিছু টাকা তারা মিটিয়েছেন। আরও বিল বাড়ানোর জন্যই এই কাজ করেছে হাসপাতাল কর্তৃপক্ষ।